Berliini

Berliini on Saksan pääkaupunki ja samalla maan suurin kaupunki: kaupungissa asuu 3,5 miljoonaa ihmistä ja metropolialueella 4,3 miljoonaa. Berliini tunnetaan parhaiten mielenkiintoisesta historiastaan muurilla jaettuna kaupunkina idän ja lännen välissä, mutta myös vilkkaasta yöelämästään monine kahviloineen, baareineen ja yökerhoineen sekä lukuisista museoistaan, palatseistaan ja muista historiallisesti merkittävistä kohteistaan. Kansainvälisesti tunnettuine kulttuurilaitoksineen, yliopistoineen ja tapahtumineen Berliini on yksi Euroopan merkittävimmistä tiede- ja kulttuurikeskuksista. == Tule == === Lentokoneella === Berliinillä on tällä hetkellä kaksi toiminnassa olevaa lentoasemaa, Tegel (IATA: TXL, [1]) keskustan länsipuolella sekä Schönefeld (IATA: SXF) kaupungin kaakkoispuolella. Legendaarinen Tempelhof (IATA: THF) suljettiin loppuvuodesta 2008. Suomesta (Helsingistä) suoraan Berliiniin lentävät Finnair ja easyJet käyttävät Tegelin kenttää. Sieltä on hyvät yhteydet julkisilla kulkuneuvoilla kaupungin keskustaan (bussilippu 2,40 €): bussi TXL (S+U Alexanderplatz, Hauptbahnhof) 109 ja X9 (S+U Zoologischer Garten) Schönefeldin kentälle pääsee S-bahn-linjalla numero 9 (U Ostbahnhof, S+U Alexanderplatz, S Hauptbahnhof, S+U Zoologischer Garten). Schönefeldin lähistölle rakennetaan parhaillaan uutta Berlin-Brandenburgin kansainvälistä lentokenttää (IATA: BBI, [2]), jonka on tarkoitus avautua käyttöön vuonna 2013. Sen avauduttua kaikki alueen lentoliikenne keskitetään BBI:lle ja vanhemmat kentät suljetaan. === Junalla === Berliiniin päärautatieasemalta (Hauptbahnhof) on päivittäiset junayhteydet Amsterdamiin, Pariisiin, Zürichiin sekä Wieniin. Itä-Eurooppaan (esim. Varsova, Moskova, Kaliningrad) kulkevat junat käyttävät Itä-Berliinissä sijaitsevaa Lichtenbergin juna-asemaa. Berliiniin pääsee junalla kätevästi myös muualta Saksasta. Saksan sisäiset junat pysähtyvät rautatieaseman lisäksi myös Berliinin pienemmillä asemilla. Deutsche Bahnin sivuilta löydät aikataulut ja hinnat [3]. Veolian Interconnex operoi reittiä Leipzig - Berliini - Rostock - Warnemünde. Hinnat ovat Deutsche Bahnia edullisempia mutta vuoroja on kumpaankin suuntaan vain kahdesti päivässä [4] === Autolla === Berliiniin on hyvät yhteydet muualta Saksasta sekä Euroopasta. Kaupunkia ympäröi kehätie A10 (Berliner Ring), jolta pääsee kaikille pää- ja moottoriteille. Etäisyyksiä muihin kaupunkeihin: Bonn 370 km Essen 330 km Frankfurt 355 km Hampuri 290 km Hannover 290 km Köln 355 km München 580 km Rostock 190 km == Liiku == Berliinin valtava koko tekee siitä haasteellisen kävelykaupungin. Valitsemansa alueen ympäristössä on toki vaivatonta kävellä, mutta kaupunginosasta toiseen siirtyminen on helpointa julkisen liikenteen tai polkupyörän avulla. Mielenkiintoisien kohteiden välinen matka saattaa nimittäin olla esimerkiksi 10 kilometriä. Omalla autolla on myös melko helppo liikkua, sillä liikennettä on vähän. Ruuhkat keskittyvät muutamiin solmukohtiin. Myös parkkipaikkoja on muihin suurkaupunkeihin verrattuna helppo löytää. === Matkaliput === Berliini on jaettu kolmeen vyöhykkeeseen. A-vyöhyke on keskimmäinen osa Berliiniä eli kehäradan (Ring) sisäpuolinen alue. B-vyöhykkeeseen kuuluu loppuosa Berliinistä. Esimerkiksi Potsdam ja uusi lentokenttä (Berlin Brandenburg Willy Brandt) sijaitsevat C-vyöhykkeellä. Vastaavasti julkisten liikennevälineiden liput ovat joko AB-, BC- tai ABC-vyöhykkeelle. Lippuja myydään automaateista jokaisella asemalla, monissa ns. tupakkakaupoissa (merkitty BVG-tunnuksella) ja busseissa sekä raitiovaunuissa. Lippuvalikoimasta löytyy mm. kerta-, päivä-, viikko- ja kuukausilippuja. Kannattaa huomata, että kertalipun matka on yhdensuuntainen eli vaikka lippu on kaksi tuntia voimassa, sillä ei voi kulkea edestakaista matkaa. Lisäksi yli viiden hengen ryhmät voivat ostaa ryhmälipun ja lapsille on omat, alennetut hintansa. Myös Berliinin "turistiliput" (Welcome card ja Berlin City Tour card) toimivat matkalippuina voimassaoloaikanaan. Berliinin liikennelaitoksen liput oikeuttavat matkustamaan raitiovaunulla, metrolla, lähijunilla ja busseilla. === Junat & metro === Metro (U-bahn) ja paikallisjunat (Deutsche Bahnin operoimat S-Bahn ja Regionalbahn) ovat nopeimmat tavat liikkua keskustassa. Niiden verkosto on laaja ja junat ovat luotettava sekä turvallinen tapa matkustaa. Arkiöisin monet metrolinjat korvautuvat yöbusseilla. Kulkuyhteydet voi tarkistaa Berliinin reittioppaasta [5] === Raitiovaunut === Entisen Itä-Berliinin puolella on helppo matkustaa tiheällä raitiovaunuverkostolla, joka ulottuu myös moniin paikkoihin, joihin metrolla ei pääse. Raitiovaunuilla on käytännöllistä liikkua myös metrolinjojen poikittaissuunnassa. Päivisin vuorovälit ovat tiheitä, mutta öisin odotusta voi olla jopa puoli tuntia. === Bussit === Bussit tarjoavat helpon tavan liikkua kaupungissa ja samalla tutustua itse kaupunkiin. Erityisen suosittuja ovat etenkin turisteja varten suunnitellut, kaksikerroksisilla busseilla ajettavat linjat 100 sekä 200, jotka kulkevat tärkeimpien nähtävyyksien ohitse. Kummatkin lähtevät lännessä Zoologischer Gartenin asemalta ja kulkevat itään, 100:n päätepysäkki on Alexanderplatzin asema, 200:n puolestaan Prenzlauer Berg. === Polkupyörä === Berliini on helppo pyöräilykaupunki, sillä sekä korkeuserot että liikenne ovat vähissä. Pyöräteitä voisi olla enemmänkin, mutta liikenteen seassa on autojen vähyyden ansiosta turvallista polkea. Polkupyörän voi vuokrata vaikka Fat Tire Biken [6] pisteistä, jotka sijaitsevat Alexanderplatzilla ja Zoon aseman vieressä. === Taksi === Berliini on pullollaan takseja, joilla ajaminen on hieman edullisempaa kuin Suomessa. Erityisen edullisia ovat alle kahden kilometrin matkat, jotka voi taivaltaa 4 eurolla kun mainitsee taksiin noustessaan kuljettajalle, että kyseessä on Kurzstrecke (lyhyt matka). Kurzstrecke-järjestelmää ollaan lopettamassa. == Näe == Brandenburgin portti (Brandenburger Tor), Pariser Platz. Yksi Berliinin tunnetuimmista nähtävyyksistä on alunperin rauhan merkiksi 1700-luvun lopulla rakennutettu Brandenburgin portti. Nykyisin monet näkevät portin Berliinin, ja koko Saksan yhdistymisen symbolina. Unter den Linden. Lehmus-puiden reunustama bulevardi alkaa Brandenburgin portilta ja kulkee läpi Berliinin historiallisten alueiden. Se rakennettiin preussin herttua Friedrich Wilhelmin toimesta kaunistamaan hänen tietään palatsistaan metsästämään. Siegessäule. Pylväs pystytettiin alunperin vuonna 1864 Reichstagin eteen juhlistamaan preussilaisten voittoa tanskalaisista ja se siirrettiin vuonna 1939 nykyiseen paikkaansa. Siegessäulen huipulla on näköalatasanne, jonne pääsee kiipeämällä lähes 300 porrasta. Siegessäule sijaitsee vilkkaan liikenneympyrän keskellä; kulku patsaan juurelle tapahtuu maanalaisia tunneleita pitkin. Tiergarten. Suuren puiston hallitsema kaupunginosa Mitten laitamilla. Checkpoint Charlie. Kuuluisin Berliinin muurin rajanylityspaikoista. Paikalla sijaitsee nykyisin mm. rajavartijan kopista koostuva muistomerkki, jossa voi saada passinsa leimatuksi. Vieressä on Haus am Checkpoint Charlie-museo, jossa esitellään Berliinin muurin historiaa sekä elämää rautaesiripun takana myös muissa Itä-Euroopan maissa. Esillä on muun muassa kokoelma erilaisia välineitä, joiden avulla Itä-Berliinistä koitettiin päästä länteen. Televisiotorni (Fernsehturm), Panoramastrasse. Berliinin keskipisteessä sijaitseva torni on Itä-Berliinin symboli. Sen huipulla on näköalatasanne, cocktail-baari sekä ravintola. Panoramapunkt, Potsdamer Platz 1. Näköalatasanne sijaitsee rakennuksen 24. kerroksessa. 5,5e. Reichstag (Saksan valtiopäivätalo). Etenkin vuonna 1999 valmistunut kupoli on suosittu näköalapaikka. Sisäänpääsy on maksuton, mutta nykyään aukioloa on rajattu terrorismin pelossa ja sisään pääsee vain etukäteen ilmoittautumalla Reichstagin Internet-sivuilla. Kaiser-Wilhelm-Gedächtniskirche. Osittain toisen maailmansodan pommituksissa tuhoutunut kirkko, jonka yhteyteen valmistui vuonna 1960 moderni uudempi kirkko. Vanhan kirkon sisällä on näyttely kirkon historiasta sekä mm. hienoja mosaiikkeja. Olympiastadion. Vuoden 1936 kesäolympialaisten kisapaikka, joka toimii nykyisin 2. Bundesliigassa pelaavan Hertha Berlinin kotistadionina. Museosaari (Museuminsel). Museosaarella sijaitsee viisi tärkeää museota. 1. Pergamon-museo. Museosaarella sijaitsevassa museossa on esillä kohteita antiikin ajoilta ja Lähi-idästä sekä islamilaisesta maailmasta. Tunnetuimmat kohteet ovat Pergamonin alttari, Miletuksen portti sekä Ishtar-portti. 2. Vanha kansallisgalleria (Alte Nationalgallerie). 1800-luvun taiteilijoiden töitä Saksasta ja muualta. 3. Bode-museo. Veistosgalleria ja rahakokoelmat. 4. Uusi museo (Neues Museum). Täällä sijaitsevat Berliinin Egyptiläisen museon vuonna 1828 perustetut kokoelmat. Tunnetuin teos on kuningatar Nefertitin rintakuva. 5. Vanha museo (Altes Museum). Antiikin ajan taidetta. Museosaaren museoihin voi ostaa myös yhteispääsylipun, jolloin samalla lipulla voi tutustua usean museon arteisiin. Kaikissa museoissa on päänäyttelyidensä lisäksi kiertäviä näyttelyitä. Eläintarha (Berlin Zoo) (U/S Zoologischer Garten). Aivan Berliinin ydinkeskustassa sijaitseva Berlin Zoo on Saksan vanhin eläintarha. Sieltä löytyy satoja eläimiä kuten kirahveja ja norsuja. 13e Lichtenbergin eläintarha (Berlin Tierpark) (U Tierpark). Itäisessä Lichtenbergissä sijaitseva Tierpark Berlin on Euroopan suurin eläintarha. 160 hehtaarin kiertämiseen kannattaa varata suosiolla koko päivä, ettei kiire pääse yllättämään. Eläimillä on paljon tilaa, joten ajoittain kiikaritkin voivat tulla tarpeeseen. Friedrichstadt-Palast - Berliinin suurin show. Yli 100 taiteilijaa, suurin teatteri maailmassa. == Tee == Kiertoajelu rengasradalla (Ringbahn). Tunnin kierros Berliinin keskustaa ympäröivällä rengasradalla on mielenkiintoinen vilkaisu ytimen ulkopuolelle. Suurikokoiset graffitit ja enemmän tai vähemmän ränsistyneet talot reunustavat vilkkaasti liikennöityä rata-aluetta. Vaikka varsinaista nähtävää on rajoitetusti esimerkiksi Gesundbrunnenin ilmatorjuntabunkkerin rauniot ja Tempelhofin lentokentän mittasuhteet näkyvät hienosti junasta käsin. Schönhauser Alleen pysäkki on hyvä aloituspaikka jos jättää eväiden ostamisen viime tinkaan. Päiväretki Potsdamiin, Potsdam. Kauniista linnoista pullisteleva naapurikaupunki Potsdam on alle tunnin junamatkan päässä Berliinin keskeisiltä rautatieasemilta. Käveltävää on paljon, joten varaudu matkaan hyvillä kengillä. Linna-alueella on esimerkiksi upea teehuone, jossa nautittu omenapiiras hakee vertaistaan. Sauno ja ui talvisen Spreen yllä, Eichenstrasse 4. Talvisesta Berliinistä löytyy valopilkku saunaa kaipaavalle matkustajalle. Spreellä kelluvaan, kolmesta lautasta koostuvaan Badeschiffiin ei tarvitse varata mukaan mitään: pakettihinnalla saa kylpytakin, pari pyyhettä sekä sandaalit. Uimahousuja sensijaan ei tarvitse, sillä suurin osa saksalaisista (ja turisteista) ui alasti. Vesi on mukavan lämmintä ja muoviverhojen läpi pääsee uimaan Spreen päälle raittiiseen ulkoilmaan! Sauna ei lämpönsä tai etikettisääntöjensä puolesta vastaa aivan suomalaisia käsityksiä, sillä lämpötila pysyttelee alle 70 asteessa eikä vettä saa heittää kiukaalle itsenäisesti. Saunojen suurista ikkunoista avautuu ikimuistoinen näkymä Spreen yli kohti Friedrichshainin kaupunginosaa. Välillä voi mennä rentoutumaan baarin puolella sijaitseville lepotuoleille. Kesäisin lauttojen katot otetaan pois ja paikalla on kelluva hiekkaranta (sisäänpääsy 3€), joka pullistelee ihmisiä heti aamun ensimmäisistä tunneista alkaen. 8-13€. 4 h retki Saksan ja Hitlerin historiaan. Maksu on n. 10€, lapsille alennusta 9€. == Osta == Adidas Original Store, Münzstr. 13-15 (U Weinmeisterstrasse). Adidaksen myymälässä on häkellyttävän suuri valikoima erilaisia tuotteita. Erikoiset tossut ja paidat vetävät puoleensa paljon katumuodista kiinnostuneita. KaDeWe (Kaufhaus des Westens) (U Wittenbergplatz). Suuri ja jo sata vuotta toiminut tavaratalo ydinkeskustassa. Yläkerran ruokaosasto on valtavine valikoimineen On erityismaininnan arvoinen! boxoffberlin (a/k/a bob), Zimmerstrasse 11 (U Kochstr.) [7] == Syö == Hintataso vaihtelee Berliinissä melkoisesti alueesta riippuen (karkeasti ottaen entisellä itäpuolella on edullisempaa), mutta yleisesti ottaen kaupungissa pystyy elämään todella edullisesti valitsemalla ruokapaikan oikein. Edullisia vaihtoehtoja nopeaan nälkään ovat turkkilaisten siirtolaisten pyörittämät kebab-ravintolat joista monet ovat auki lähes vuorokauden ympäri ja joista döner kebab (leivän sisään rakennettu kebab-annos) irtoaa mukaan 2-3 eurolla. Samaisista paikoista saa myös kasvisruokailijoille sopivia annoksia, mm. kikherneistä valmistettu friteerattu falafel. Muita kukkarolle ystävällisiä vaihtoehtoja ovat lukuisat Kaukoidän ravintolat, joissa vatsansa saa yleensä täyteen alle viidellä eurolla. Kannattaa myös kokeilla paikallista Currywurstia; annos sisältää makkaraa ja ranskalaisia perunoita currylla maustettuna, tätä paikallisherkkua saa pienistä kojuista esimerkiksi metroasemilta. === Edulliset === Baraka, Lausitzer Platz 6 (U Görlitzer Bahnhof), ☎ +49 30 6126330. Läntisessä Kreuzbergissä sijaitseva Baraka on varsinainen helmi: edullinen, viihtyisä ja todella herkullinen. Tuoreista raaka-aineista valmistetut marokkolaisen keittiön annokset ovat sekä täyttäviä että herkullisia. Ei alkoholitarjoilua, joten kannattaa kokeilla sitruunalimonadia. 3-5€. To Loc, Wiener Straße 61 (U Görlitzer Bahnhof). To Loc jakautuu kahteen eri tilaan. Pienemmässä tarjotaan sushia, suuremmassa vietnamilaista ruokaa. Sushi on laadultaan hieman vaihtelevaa mutta halpaa (18 makirullaa maksavat noin 5€). Vietnamilaisella puolella annosten hinnat lähtevät noin 4,5 eurosta. Erityisesti keitot ovat oikein maukkaita, mutta laaja valikoima pistää miettimään muitakin vaihtoehtoja. 4-7€. Spätzle Express, Wiener Strasse 14a (U Görlitzer Bahnhof). Eteläsaksalaiseen ruokatraditioon kuuluvaa munapastaa, spätzleä, kannattaa mennä kokeilemaan Spätzle Expressiin. Kaikki annokset ovat suuria, juustoisia ja varsin raskaita. Onneksi lautasen reunalla tarjotaan myös hieman annosta keventävää salaattia. Jos nälkä todella yllättää, voi pienellä sijoituksella siirtyä pienestä annoskoosta keskikokoiseen tai suureen. Vain muutama asiakaspaikka, varaudu syömään baarijakkaralla (tai kesäisin terassilla). 3,5-7€. === Keskihintaiset === Schlesisch Blau, Köpenicker Straße 1a. Ti-Pe 20-. Pieni, saksalaista ruokaa tarjoava Schlesisch Blau on auki vain puolet viikosta ja tarjoilee silloin neljän ruokalajin menua noin 15€ hintaan. Pieni mutta hyvä viinivalikoima ja mukava tunnelma saavat illan jatkumaan helposti aiottua pidempään. 12€. Brauhaus Mitte, Karl-Liebknecht-Str. 13, 10178 (S+U Alexanderplatz), ☎ +49 30 878989. 11-24. Televisiotornin kupeessa sijaitseva panimoravintola voi vaikuttaa ulkoisesti turistirysältä, mutta sen ei kannata antaa hämätä: perinteiset berliiniläisannokset on tehty tunteella. Terassin näkymät ovat hienot: Alexanderplatzin ympäristön vilinää uppoutuu helposti katselemaan pidemmäksikin ajaksi. Ilta kuluu mukavasti eisbeinin ja ravintolan oman panimon oluen kimpussa! === Kalliit === Altes Zollhaus, Carl-Herz-Ufer 30 (U Prinzenstraße), ☎ +49 30 6923300, e-mail: info@altes-zollhaus-com. Ti-La 18-. Altes Zollhaus on kiva, ei liian jäykkä mutta kuitenkin varsin fiini ravintola kanavan rannalla Kreuzbergissä. Oiva paikka juhlavampaan illanviettoon. Kesällä pöytiä on myös viihtyisässä puutarhassa. Pääruoat 22-30€. == Juo == Saksa on perinteisesti oluen ystävän maa, ja niinpä olutta saa Berliinissäkin joka paikasta. Monet kioskityyliset kaupat (Getränkemarkt) ovat avoinna läpi yön ja niiden olutvalikoima peittoaa laajuudellaan monen suomalaisen lähikaupan; halvemmalla juomia voi ostaa Lidlin tyyppisistä ruokakaupoista. Baarien hintataso on oluiden osalta Suomea edullisempaa, drinkkien hinnat vaihtelevat paikasta riippuen. Koska drinkkien aineksia ei monissa paikoissa annostella senttilitramitalla, on Caipirinhoissa ja Mojitoissa helposti tuplamäärä alkoholia Suomeen verrattuna. === Kahvilat === Die Rebellion des Zimtsterns, Schlesische Strasse 38. Ma-pe 10-18, su 12-18. Viihtyisästi sisustetussa, hauskannimisessä kahvilassa on mukava viettää laiska aamupäivä. Kaikki tarjoiltavat kakut ja leivät tehdään takahuoneen keittiössä, ja kahvi maistuu tuoreelta. St. Oberholz, Rosenthaler Straße 72. Ma-pe 8-24, la-su 9-24. Laatukahveja, kakkuja ja langaton internet - nähtävästi täältä löytyy kaikki läppärimatkustajan tai freelancerin tarvitsemat asiat. === Baarit & pubit === Luzia, Oranienstrasse 34 (U Kottbusser Tor). Luzian rähjäinen mutta kaunis sisustus, hyvä palvelu ja mielenkiintoinen musiikkitarjonta (indiestä minimaaliseen teknoon) kerää illasta iltaan baarintäydeltä ihmisiä. Alkuillasta tunnelma on rauhallinen ja ihmiset naputtelevat kannettavia tietokoneitaan, mutta iltaa kohden siirrytään kohti kunnon bileitä - ainakin viikonloppuisin. Mysliwska, Schlesische Strasse 35 (U Schlesisches Strasse). Mysliwska on pieni ja savuinen baari, jota kansoittaa tiivis kantisjengi. Sekaan mahtuu kuitenkin mukavasti, ja viikonloppuisin dj:t veivaavat hyvää rockpainotteista musiikkia. Puolalaisen nimen lisäksi baarista saa puolalaista Tyskie-olutta ja vodkia. San Remo, Falckensteinstrasse 46 (U Schlesisches Strasse). San Remo vetää kaikkina viikonpäivinä opiskelijoita ja suhteellisen edullisesta oluesta pitäviä puoleensa. Tiiliseinät ja sekalainen sisustus luovat mutkattoman tunnelman. Pikkupurtavaakin on saatavilla, kun nälkä yllättää. === Yökerhot === Berliinin klubitarjonta on eräs Euroopan monipuolisimmista ja edistyksellisimmistä, ja koska yökerhojen aukioloaikoja ei säädellä ovat monet niistä auki aamuun asti — tai pidempäänkin. Tavalliset yökerhot alkavat täyttyä yleensä puolen yön aikoihin ja juhlat ovat parhaimmillaan kahden-kolmen aikaan aamuyöstä, elektronisen musiikin klubeilla yleensä muutamaa tuntia myöhemmin. Varsinkin viikonloppuisin järjestetään myös useita ns. afterhours -klubeja, jotka avautuvat tavallisia yökerhoja myöhempään ja joissa juhlat voivat jatkua vaikka läpi sunnuntain, maanantaiaamuun asti. Sisäänpääsymaksut ovat Suomen hintatasoa, yleensä 5-10 euroa. Monet klubit ottavat karsaasti vastaan suuria turistilaumoja, etenkin jos seurueessa on vain miehiä. Jos haluaa varmistaa sisäänpääsynsä tietylle klubille kannattaa siis joko tulla paikalle ajoissa tai pienemmissä seurueissa joissa on mukana myös naisia. Levee, Neue Promenade 10 (S Hackescher Markt). Levee -klubille (entinen Bang Bang) suuntaava indieyleisö on melko nuorta ja sitäkin energisempää. Katso kalenterista, olisiko vuorossa Karrera tai Death By Pop -klubin ilta ja heittäydy sekaan. Myös livebändejä. Berghain/Panorama Bar (S Ostbahnhof). Vanhassa voimalaitoksessa sijaitseva teknoklubi Berghain ei ole enää niin underground kuin jokunen vuosi sitten, mutta on tiukan ovipolitiikkansa ansiosta pystynyt pitämään ilmapiirinsä edelleen melko siloittelemattomana ja omaperäisenä. Ei tiukkapipoille; mikäli mikroshortseihin pukeutuneet paidattomat lihaskimppuhomot, pimeät nurkat tai yläkerran Panorama Barin tiskiin nojailevat kaksimetriset transvestiitit eivät kuulosta jutultasi, kannattaa etsiä jokin toinen paikka. Muut nauttivat varmasti Berghainin rankasta teknosta ja Panorama Barin parhaimmillaan maanantaiaamuun jatkuvista bileistä, jotka kruunaavat ikkunoiden sälekaihtimet: silloin tällöin avautuessaan ne päästävät aamuauringon virtaamaan sisään ja villitsemään sokaistuneen yleisön. Berghainissa on myös yksi Berliinin parhaista klubiäänentoistoista, jonka on valmistanut maineikas Funktion-One. Mädcheninternat, Prenzlauer Allee 246. 22-. Tyttösisäoppilaitoksesta lähinnä henkilökunnan koulupuvut napannut klubi on viihdyttävä, pieni klubi jossa pauhaa usein minimalistinen tekno. Kesäisin vanhan panimon pihalla on mukava viettää iltaa, ja välillä klubi on auki viikonloppuisin myös päivällä grillibileiden merkeissä. Tresor, Köpenickerstrasse 70 (U Heinrich-Heine Strasse). 00-. Tresorin toinen inkarnaatio sijaitsee Vattenfallin lämpövoimalan yhteydessä. Ensimmäinen sijaitsi Potsdamer Platzilla ja purettiin vuonna 2005. Nykyisellä klubilla tanssitaan kahdella tanssilattialla. Alakerran Tresor on pimeä, sokkeloinen kellari, jossa stroboskoopit välkkyvät ja dj:t soittaavat junnaavaa, agressiivista teknoa. Suurempi, lähes hallimainen Batterieraum tarjoilee usein hieman letkeämpää housea tai teknoa. Tresorin tärkeys teknokulttuurissa näkyy selvimmin viikonloppuisin klubin täyttyessä turistesta, jotka tahtovat viettää illan Berliinin legendaarisimmassa yhä auki olevassa klubissa. 5-15€. Watergate, Falckensteinstr. 49. Kahdessa kerroksessa toimiva Watergate tarjoaa hienot panoraamanäkymät Spree-joelle, jonka varrella se sijaitsee. Joen päällä kelluva terassi on kesäisin upea (ja täysi) paikka vilvoitella ja nauttia baarin juomista. Musiikki vaihtelee illasta riippuen teknosta drum'n'bassiin. Tiukka ovipolitiikka varsinkin turisteja kohtaan. Week-End, Am Alexanderplatz 5 (rakennus jonka päällä Sharpin valomainos) (S+U Alexanderplatz). Nuoren yleisön suosima elektronisen musiikin klubi Week-End sijaitsee Alexanderplatzin reunalla toimistorakennuksen 12. kerroksessa ja tarjoaa upeat näkymät kaupungin yli varsinkin aamun sarastaessa. Muutamaa kerrosta ylempänä sijaitsee 15th Floor afterhours-klubi, jossa juhlia voi jatkaa pitkälle seuraavaan päivään. Kesäisin Weekendin kattoterassi, Roof on auki alkuillasta alkaen. Tällä hetkellä katolla ei ole musiikkia lähialueiden naapureiden valituksista johtien, mutta tilanne saattaa muuttua. Molempien klubien musiikki liikkuu elektron, housen ja teknon tienoilla. == Nuku == Berliini on yösijaa kaipaavan paratiisi, sillä kaupunki on pullollaan hosteleita ja kaikenhintaisia hotelleja. Lisäksi keskihintataso on varsin edullinen moniin muihin eurooppalaisiin metropoleihin verrattuna. Sesongin ulkopuolella tilaa löytyy helposti, mutta kiireisimpinä aikoina (juhlapyhät, lomakaudet) nopeat luonnollisestikin vievät parhaat vuodepaikat. Budjettimatkailijoita ajatellen Berliini on hyvä matkakohde. Perinteisten hostelien lisäksi Berliinissä on edullisia hotelliketjuja, joiden kahden hengen perushuoneiden hinnat eivät ole kovin korkeita. === Edulliset === Pegasus Hostel Berlin, Str. der Pariser Kommune 35, ☎ +49 30 297 73 60, e-mail: hostel@pegasushostel.de. Check-in: klo 16:00, check-out: klo 11:00. Pegasus Hostel sijaitsee keskeisellä seuraavalle rautatieasemalle ja metro (Ostbahnhof) on vain 5 minuutin päässä. 10 minuutin kävelymatkan päässä on jäänteitä Berliinin muurista ns. East Side Gallery-muistomerkkinä. EasyHotel, Rosenthaler Strasse 69, e-mail: enquiries@berlinhm.easyhotel.com. Check-in: klo 15:00, check-out: klo 10:00. Huoneessa on sänky, pieni WC ja suihkukoppi kompaktissa koossa. Yleisilme on siisti. Lisämaksusta käyttöön voi saada TV:n ja langattoman netin. 2hh: 27e/huone/yö. Die Fabrik, Schlesische Strasse 18 (U Schleisches Tor), ☎ +49 30 6117116, e-mail: info@diefabrik.com. Die Fabrik on viihtyisä ja siisti hostel Kreuzbergissä, muutaman sadan metrin päässä Schlesisches Torin metroasemalta. Lähikorttelit ovat tällä hetkellä Berliinin vilkkaimmin kansoitettua baari- ja ravintola-aluetta. Kahden hengen huoneessa on käsienpesuallas muttei omaa vessaa. Ei luottokortteja. 18-. City Guesthouse Pension Berlin, 10437 Berlin, Gleimstrasse 24 (U Schönhauser Allee), ☎ +49 30 4480792, e-mail: info@pension-berlin.net. Näissä 3 tähden itsepalveluhuoneistoissa on modernit huonekalut, hyvin varustettu keittiö ja ilmainen langaton internet. Ne sijaitsevat Berliinin suositulla Schönhauser alueella. 18-. Motel One. Halpahotelliketju Motel Onella on kolme hyvin sijoitettua toimipistettä Berliinin keskustan aluella: Alexanderplatz, Mitte ja Ku'Damm (Zoologischer Gartenin vieressä). Huoneet ovat hyvin moderneja ja alakertojen aulatilat lähes futuristisia. 49-74€. Wombats Berlin (U Rosa Luxemburg Platz), Alte Schönhauserstrasse 2, ☎ +49 30 84710820, e-mail: office@wombats-berlin.de. Tuore, vuoden 2008 alussa avattu hostel sijaitsee Mittessä, noin kilometrin päässä Alexanderplatzilta. Ainakin osassa kuudennen kerroksen kahden hengen huoneista on hienot parvekenäkymät kohti tv-tornia. Seitsemännessä kerroksessa on vilkas baari joka on pullollaan nuoria reppumatkaajia. Hostel Xberger (U Schlesisches Tor), Schlesische Strasse 22, ☎ +49 30 6953186, e-mail: info@hostelxberger.com. Vauhdikkaalla kadulla sijaitseva Xberger on yksi Kreuzbergin halvemmista ja viihtyisämmistä hosteleista. Kaikki palvelut sijaitsevat lähellä, metro on lyhyen kävelymatkan päässä ja kaduilla tapahtuu sesongista riippumatta koko ajan. Kuten muuallakin Kreuzbergissa, myös Xbergerin nurkilla on paljon halpoja paikkoja nälän ja janon sammuttamiseen. 11-. U inn Berlin Hostel, 10247 Berlin, Finow Strasse 26 (U Samaritastrasse), ☎ +49 30 33024410, e-mail: info@uinnberlinhostel.com. Check-in: 15:00, check-out: 11:00. -13€. 2A Hostel, Saalestr. 76, 12055 Berlin (S+U Neukölln), ☎ +4930-63 22 633 0, e-mail: info@2a-hostel.de. 13€+. Smarthostel & Hotel Berlin, Genter Str. 53 a/b, 13353 Berlin (Wedding), ☎ + 49 (0) 30 454 86 454, e-mail: office@smarthostel-berlin.de. Bed and Breakfast Ring (bed and breakfast, homestay majoitus, pienet hotellit), ☎ +49-30-48496468, e-mail: info@bandb-ring.de. Henkilökunta puhuu saksaa, englanti, espanja Hinnat vaihtelevat € 22-80 per yö. Three Little Pigs Hostel (Berlin hostel in Kreuzberg), Stresemannstr 66, 10963 Berlin (S+U Anhalter Bahnhof), ☎ +49 (0)30-26 39 588 0, e-mail: info@three-little-pigs.de. 9€+. === Keskihintaiset === Holiday Inn Express City Centre West, Kurfürstenstraße 78, e-mail: Berlin@fmhos.com. Keväällä 2008 avattu erittäin siisti perustason hotelli, joka sijaitsee kätevästi kävelymatkan päässä eläintarhasta ja Zoologischer Garten -asemalta. 4 Star Hotel Holiday Inn Alexanderplatz, Theanolte-Bähnisch-Str. 2, ☎ +49 (0)30 740 747 – 0, e-mail: info@hiberlincenter.com. 108€+. 4 Star Hotel Indigo Alexanderplatz, Bernhard-Weiss-Strasse 5, ☎ +49 (0)30 50 50 86 – 0, e-mail: reservation.alexanderplatz@hotelindigoberlin.com. 113€+. 4 Star Hotel Indigo Kurfürstendamm, Hardenbergstrasse 15, ☎ +49 30 860 909 – 0, e-mail: reception.kudamm@hotelindigoberlin.com. 99€+. === Hintavat === Intercontinental Berlin, Budapester Strasse 2, ☎ +49 30 26020. Luksushotelli keskustassa. Hotel Adlon Kempinski Berlin, Unter den Linden 77 (Potsdamer Platz). Viiden tähden hotelli. == Pysy turvassa == == Pysy terveenä == Eurooppalainen sairausvakuutuskortti on helppo ja hyvä tapa huolehtia matkan lääkärissäkäynneistä, joskin sen kelpoisuudesta voi joutua hieman keskustelemaan. Periaatteessa kaikki (ainakin nuoremmat) lääkärit puhuvat myös englantia, mutta käytännössä asiointi saattaa kuitenkin hoitua saksaksi. Pieniä yksityilääkäreiden vastaanottoja on joka puolella kaupunkia. Myös suurempia terveyskeskuksia tai sairaaloita voi hyödyntää tarvittaessa. == Ota yhteyttä == Kaupungista löytyy paljon erityisesti maahanmuuttajien suosimia Internet-kahviloita ja puheluliikkeitä, joissa voi käydä esimerkiksi lukemassa sähköpostit muutamalla eurolla. Tämän lisäksi monet ravintolat, kahvilat ja hotellit tarjoavat asiakkailleen ilmaista langatonta nettiyhteyttä (WLAN), joita kannettavan tietokoneen tai älypuhelimen kanssa matkaavat voivat käyttää hyväkseen. == Jatka matkaa == Hampuri - Saksan toiseksi suurin kaupunki kahden tunnin juna- tai automatkan päässä. Dresden - Kolmen tunnin juna- tai automatkan päässä sijaitseva entiseen loistoonsa entisöity kaupunki.